Predkladacia správa

Návrhom zákona, ktorým sa mení a dopĺňa zákon č. 163/2001 Z. z. o chemických látkach a chemických prípravkoch v znení neskorších predpisov a o zmene a doplnení niektorých zákonov sa implementujú do právneho poriadku Slovenskej republiky len tie ustanovenia nariadenia Európskeho parlamentu a Rady (ES) č. 648/2004 z 31. marca 2004 o detergentoch, ktorými sa toto nariadenie vykonáva. Ide o povinnosti podnikateľov v tejto oblasti všeobecne a úlohy Centra pre chemické látky a prípravky (ďalej len „centrum“) pri uvádzaní detergentov na trh na území Slovenskej republiky. Novela zákona vykonáva tiež niektoré legislatívno-technické úpravy, ktoré vzišli z aplikácie zákona v praxi.
Cieľom implementácie nariadenia je, aby na trh boli uvádzané len také detergenty a povrchovo aktívne látky pre detergenty, ktoré spĺňajú kritériá dané nariadením Európskeho parlamentu a Rady (ES) č. 648/2004 a minimalizovali sa riziká pre život a zdravie ľudí 
a životné prostredie. 
Nariadenie Európskeho parlamentu a Rady (ES) č. 648/2004 v článku 8 ods. 1 ukladá členským štátom EÚ povinnosť určiť kompetentné orgány, ktoré budú zodpovedné za implementáciu nariadenia. Ako vyplynulo zo záverov rokovania dňa 27. októbra 2004 na Ministerstve hospodárstva Slovenskej republiky, centrum bude jedným z kompetentných orgánov štátnej správy pre implementáciu nariadenia a bude plniť presne špecifikované úlohy vyplývajúce z tohto nariadenia. Centrum bude zabezpečovať úlohy, ktoré nadväzujú na plnenie úloh, ktoré už vykonáva ako kompetentný orgán pre implementáciu nariadenia Rady (EHS) č. 793/93, smernice Rady č. 67/548/EHS a smernice Európskeho parlamentu a Rady č. 98/8/ES. Ide najmä o posúdenie dokumentácie predkladanej podnikateľmi, posúdenie rizika detergentov resp. povrchovo aktívnych látok pre detergenty, výmena informácií s Komisiou a kompetentnými orgánmi členských štátov ako aj úzka súčinnosť s Ministerstvom hospodárstva Slovenskej republiky, Slovenskou obchodnou inšpekciou a ostatnými orgánmi štátnej správy, ktoré budú mať úlohy vyplývajúce z implementácie nariadenia.

Návrh zákona je v súlade s Ústavou Slovenskej republiky a s medzinárodnými dohodami, ktorými je Slovenská republika viazaná.

Návrh zákona bol prerokovaný v Legislatívnej rade vlády Slovenskej republiky dňa 8. marca 2005. Pripomienky, ktoré boli k návrhu zákona vznesené boli do návrhu zákona zapracované a návrh zákona sa na rokovanie vlády Slovenskej republiky predkladá bez rozporov.